《夜合花 重过玉魫楼纪事二阕 其一》
清代·姚燮

掉扇回腰，摔巾驻盼，今朝未信重逢。如何瘦影，依然玉样玲珑。

香一缕，画屏东。正蔷薇、斜亚初红。漫惊意外，须知眼底，都在心中。

谁堪弱絮孤蓬。仍向江湖浪里，泊雨飘风。汝愁弦涩，我怜琴旨都慵。

衫半弛，髻低笼。且同消、酒酽茶浓。商量去住，梧边残照，催近帘栊。

作者简介：姚燮（1805—1864）晚清文学家、画家。字梅伯，号复庄，又号大梅山民、上湖生、某伯、大某山民、复翁、复道人、野桥、东海生等，浙江镇海（今宁波北仑）人。道光举人，以著作教授终身。治学广涉经史、地理、释道、戏曲、小说。工诗画，尤善人物、梅花。著有《今乐考证》、《大梅山馆集》、《疏影楼词》。